CLIII.  Monasterii S. Benigni Divionensis possessiones et privilegia confirmat.   (Veronae, Jul. 31.) [PÉRARD,  Recueil,  258.]
Author: Lucius III

LUCIUS episcopus, servus servorum Dei, dilectis filiis HAMONI abbati Sancti Benigni Divionensis ejusque fratribus, tam praesentibus quam futuris, regularem vitam professis, in perpetuum.

Effectum justa postulantibus indulgere et vigor aequitatis et ordo postulat rationis praesertim quando petentium voluntates et pietas adjuvat et veritas non relinquit. Eapropter, dilecti in Domino filii, vestris justis postulationibus clementer annuimus et praefatum monasterium in quo divino mancipati estis obsequio, ad exemplar felicis recordationis praedecessorum nostrorum, Gregorii VII, Honorii, Innocentii, et Alexandri Romanorum pontificum, sub beati Petri et nostra protectione suscipimus et praesentis scripti privilegio communimus; imprimis siquidem statuentes ut ordo monasticus qui secundum Deum et B. Benedicti Regulam in eodem loco institutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, praestante Domino, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis:. . . vestro sitae sunt, libertatem presbyterorum. . . . . . . . . ecclesiis Domino servientium, quam Robertus quondam Lingonensis episcopus monasterio. . . . . . . . . . . . . frater noster Manasses episcopus Lingonensis in eisdem . . . . . . . . . . . ecclesia Sancti Apollinaris et in ecclesia de Longo Vado, de Plumbariis et Villariis, vobis perpetuo concessit, et scripto proprio confirmavit; ecclesiam Sancti Germani de Lariaco in qua sanctimoniales consistunt, ita quidem ut et ipsae sanctimoniales vobis vestrisque successoribus ecclesiaeque Divionensi debitam obedientiam et consuetam exhibeant, sicut ejusdem loci monachi exhibere noscuntur, sicut eam canonice ac pacifice possidetis, vobis nihilominus confirmamus; cellam etiam Clementini prati in qua conversi consistunt: locum de Fordemunt in quo similiter conversi consistunt; illud etiam remissionis et immunitatis, quod bonae memoriae Robertus quondam Lingonensis episcopus, vel sui praedecessores, de paratis et synodis vobis rationabiliter indulsisse noscuntur, praesentis scripti auctoritate confirmamus. Villam praeterea quae Dianetum dicitur, sicut per judicium Stephani Aeduorum episcopi monasterio vestro juste adjudicata est, et vos eam pacifice possidetis, cum omnibus pertinentiis suis, nihilominus auctoritate apostolica confirmamus. Sane novalium vestrorum quae propriis manibus aut sumptibus colitis, sive de nutrimentis animalium vestrorum, nullus a vobis decimas exigere vel extorquere praesumat. Liceat quoque vobis clericos vel laicos e saeculo fugientes liberos et absolutos ad conversionem vestram recipere, et eos absque contradictione aliqua in vestro monasterio retinere. Prohibemus insuper ut nulli fratrum vestrorum, post factam in eodem loco professionem, fas sit absque abbatis licentia, vel ejus ministerio, nisi arctioris religionis obtentu, discedere; discedentem vero absque communium litterarum cautione, nullus audeat retinere. Cum autem generale interdictum terrae fuerit, liceat vobis, clausis januis, exclusis excommunicatis vel interdictis, non pulsatis campanis, summissa voce divina officia celebrare. In parochialibus autem ecclesiis quas habetis, liceat vobis presbyteros nominare, eosque dioecesano episcopo praesentare, quibus si idonei fuerint, episcopus curam animarum committat, qui ei de spiritualibus, vobis autem de temporalibus debeant respondere. Sepulturam quoque ipsius loci liberam esse decernimus, ut eorum devotioni et extremae voluntati, qui se illic sepeliri deliberaverint, nullus obsistat; salva tamen justitia illarum ecclesiarum a quibus mortuorum corpora assumuntur. Ea vero quae a praedecessoribus nostris, Sergio, Joanne, et Alexandro de coemeterio, vel de aliis provida vobis sunt deliberatione concessa, sicut in privilegiis eorum continetur, illibata de caetero manere censemus. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere; minuere, seu quibuslibet vexationibus fatigare, sed omnia integra et illibata conserventur, eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona, etc. Ego Lucius catholicae Ecclesiae episcopus subscripsi, Ego Theodinus Portuensis et Sanctae Rufinae sedis episcopus. Ego Henricus Albanensis episcopus. Ego Theobaldus Ostiensis et Velletrensis episcopus. Ego Joannes presbyter cardinalis tituli Sancti Marci. Ego Laborans presbyter cardinalis Sanctae Mariae Trans Tiberim tituli Calixti. Ego Humbertus presbyter cardinalis tituli Sancti Laurentii in Damaso. Ego Pant. presbyt. cardinalis tit. basilicae XII Apostolorum. Ego Arditio diaconus cardinalis Sancti Theodori. Ego Gratianus diaconus cardinalis Sanctorum Cosmae et Damiani. Ego Joffredus Sanctae Mariae in Via Lata diaconus cardinalis. Ego Albinus Sanctae Mariae Novae diaconus cardinalis. Datum Veronae, per manum Hugonis sanctae Romanae Ecclesiae notarii, secundo Kalendas Augusti, indictione secunda, Incarnationis Dominicae anno 1184, pontificatus vero domni Lucii papae III anno tertio.